**Teatralitet og hysteri i Henrik Ibsens *Et dukkehjem***

**Motivering**

Henrik Ibsens *Et dukkehjem* har vært gjenstand for diskusjon helt siden stykket kom ut i 1879. Stykket kan sies å være svært liberalt med tanke på tiden det ble utgitt på, og til tross for at samfunnet i dag har utviklet seg mye, ser vi allikevel at *Et dukkehjem* fortsatt vekker en mengde følelser og engasjement. Nettopp disse følelsene og engasjementet ble vekket hos meg da jeg så *Et dukkehjem* oppsatt av fjernsynsteateret i en alder av 13 år. Selv om jeg på det tidspunktet ikke kunne peke på hva som interesserte meg sånn med stykket, har jeg i senere tid innsett at det antagelig er det feministiske perspektivet som har appellert til meg. Høsten 2017 tok jeg et emne ledet av Eivind Tjønneland ved Universitetet i Bergen hvor Ibsen ble diskutert i et feministisk perspektiv ved hjelp av blant annet psykoanalyse. Dette emnet vekket min interesse for hysteriet og dens historie som i sterk grad er tilknyttet det kvinnelige. Gjennom mitt semester med dette emnet fikk jeg en formening om at det man gjerne kan knytte til hysteriets voldsomhet, også gjerne kan knyttes til en teatralitet. Ut i fra dette har jeg stilt meg spørsmålet om hvorvidt man kan hevde at et utvalg av Ibsens kvinnelige karakterer er hysteriske, eller om de rett og slett utspiller en bevisst teatralitet.

**Emneområde**

Ut i fra min motivering for oppgavens innhold kommer det tydelig frem at hysteri og teatralitet vil være helt sentrale emner i oppgaven.

**Materiale**

Som allerede etablert vil hovedverket og hjelpemiddelet for å understreke mine poenger være *Et dukkehjem* av Henrik Ibsen. Jeg tror også at det vil være formålsmessig å bruke flere hjelpemiddel for å få en bedre forståelse, og en enklere inngang til teoriene og teoretikerne jeg vil anvende. For å kunne jobbe med hysteribegrepet mener jeg at det er essensielt at jeg har en viss oversikt over begrepets betydning i historien. Dette tror jeg i stor grad at blant annet Hilde Bondeviks *Hysteriet i Norge* kan hjelpe meg med. Anne Marie Rekdals *Frihetens dilemma* tar for seg noen av Ibsens verker lest med Lacan. Jeg vil selv gjøre en grundig lesning av Lacan, men mener at jeg vil ha en stor fordel av å også lese Rekdals verk. Av erfaring er Lacans teori tung å jobbe med.

Selv om teatralitet tilsynelatende virker som et enklere begrep å jobbe med enn hysteri tror jeg at det også her vil være behov for hjelpemiddel. I hovedsak for å definere begrepet teatralitet, som er et vidtomspennende begrep. I det norske språket skiller en gjerne også mellom teatralitet og teatralskhet, som er et skille som bør adresseres og etableres i oppgaven. For å skrive videre om teatralitetsbegrepet er Torill Mois *Ibsens modernisme* et godt hjelpemiddel for å nærme seg Wittgenstein.

**Problemstilling**

Det er vanskelig å sette en konkret problemstilling på nåværende tidspunkt, men jeg tenker at Nora vil være hoved forskningsobjektet. Jeg har også et ønske om å se på noen ulike situasjoner i verket som er spesielt fremtredende, og hvor et eventuelt hysteri eller teatralitet kommer ekstra tydelig frem. Et eksempel på en slik situasjon vil være Noras tarantella.

**Hypotese**

Jeg vil anta at jeg kommer til å finne grunnlag for å omtale Ibsens kvinnelige karakterer for det den psykoanalytiske tradisjonen kaller for hysteriske, men jeg er også sikker på at mye av det som kan sees på som symptomer på hysteri, også kan sees på som et uttrykk for teatralitet.

**Forholdet til forskningstradisjon**

Henrik Ibsen er en verdenskjent forfatter, og er en av de fire store i Norge sammen med Bjørnson, Kielland og Lie. Det er med andre ord stor interesse for Ibsen og hans verker. Det er rimelig å hevde at stor interesse også gjerne fører med seg en vid forskningstradisjon. I tillegg til utallige artikler og bøker om Ibsens verker, har universitetet i Oslo en egen database som blant annet befatter Ibsens skuespill, dikt, brev, i tillegg til arbeidsutkast og notater.

Det er en lang tradisjon for å forske på flere av Ibsens verker i et psykoanalytisk perspektiv, og det er ikke en uvanlig konklusjon at mange av hans kvinner ser ut til å være hysteriske. Naturlig nok er også teatralitet også et forskningsområde som er knyttet tett til Ibsens dramatiske verker.

**Litteraturliste:**

Bondevik, H. (2009) *Hysteri i Norge – Et sykdomsportrett.* Norge: Unipub.

Davis, T. C og Postlewait, T. (2003) *Theatricality.* United Kingdom: Cambridge university press.

Moi, T. (2006) *Ibsens modernisme.* Norge: Pax forlag.

Rekdal, A. M. (2000) *Frihetens dilemma – Ibsen lest med Lacan.* Norge: Aschehoug & co.